b'\n_START_ARTICLE_\nFarnabaz III.\n_START_PARAGRAPH_\nFarnabaz III., gr\xc4\x8d. \xce\xa6\xce\xb1\xcf\x81\xce\xbd\xce\xac\xce\xb2\xce\xb1\xce\xb6\xce\xbf\xcf\x82; \xe2\x80\x9ePharnabazus\xe2\x80\x9c (oko 370. - 320. pr. Kr.), bio je perzijski satrap koji se borio protiv Aleksandra Makedonskog.\n_START_SECTION_\nMladost\n_START_PARAGRAPH_\nFarnabaz III. bio je sin Artabaza II., satrapa pokrajine Frigije. Ipak, bio je prognan nakon neuspje\xc5\xa1ne pobune protiv Artakserksa III. 358. pr. Kr. Njegova obitelj premje\xc5\xa1tena je u Makedoniju kojom je vladao Filip II. Farnabaz je bio obiteljski vezan uz Memnona s Rodosa, \xc4\x8dija je sestra bila Artabazova \xc5\xbeena, dok se Memnonov brat o\xc5\xbeenio Artabazovom k\xc4\x87eri odnosno Farnabazovom sestrom Barsinom. Farnabaz III. i Memnon su kasnije dobili dopu\xc5\xa1tenje da se vrate u Perzijsko Carstvo, gdje je Memnon dobio zapovjedni\xc5\xa1tvo nad perzijskom mornaricom, a Farnabaz je slu\xc5\xbeio kao njegov pomo\xc4\x87nik.\n_START_SECTION_\nRat protiv Aleksandra\n_START_PARAGRAPH_\nKada je Aleksandar Makedonski pokrenuo napad na Perzijsko Carstvo, Memnon je uspje\xc5\xa1no branio strate\xc5\xa1ki va\xc5\xbean grad Halikarnas \xc5\xa1to je omogu\xc4\x87ilo da Perzijanci dobiju na vremenu odnosno da pregrupiraju svoje snage. Memnon i Farnabaz III. tada su poku\xc5\xa1ali onemogu\xc4\x87iti Aleksandrove opskrbne linije osvajaju\xc4\x87i otoke u Egejskom moru pokraj Dardanela, te poticanjem unutra\xc5\xa1njih pobuna u Gr\xc4\x8dkoj. Spartanski kralj Agis III. i atenski dr\xc5\xbeavnik Demosten organizirali su snage koje su trebale osloboditi Gr\xc4\x8dku od makedonskog utjecaja. Memnon i Farnabaz zauzeli su otoke Kos i Hios, no prilikom opsade Mitilene, glavnog grada otoka Lezbos, Memnon je umro od groznice. Nakon toga zapovjedni\xc5\xa1tvo nad vojskom preuzima Farnabaz III., kojem poma\xc5\xbee Autofradat. Njihove snage zauzele su Mitilenu i otok Tenedos pri \xc4\x8demu su ostvarili kontrolu nad Dardanelima. Farnabaz je kasnije uspostavio utvr\xc4\x91eni logor pokraj Halikarnasa \xc4\x8dime je prijetio Aleksandrovoj opskrbi budu\xc4\x87i da je u\xc4\x8dinio luku nedostupnom za neprijatelja. Tako\xc4\x91er, zauzeo je Samotraku, Sifnos i Andros, te je zaplijenio sve gr\xc4\x8dke opskrbne brodove. Ipak, nakon \xc5\xa1to je perzijski vladar Darije III. pora\xc5\xbeen u bitci kod Isa, Farnabaz III. je postao posve izoliran na svojim pozicijama. Spartanski kralj Agis III. odustao je od pobune, a Farnabazova vojska po\xc4\x8dela je dezertirati nakon \xc4\x8dega je njegova oslabljena mornarica pora\xc5\xbeena je kraj Hiosa dok je sam Farnabaz III. bio zarobljen. Nakon \xc5\xa1to su ga odveli kod Aleksandra, uspio je pobje\xc4\x87i te se sklonio na Kos.\n_START_SECTION_\nStarost\n_START_PARAGRAPH_\n\xc5\xa0to se dogodilo nakon Farnabazova bijega danas nije poznato, budu\xc4\x87i kako postoji praznina u povijesnim dokumentima. Ipak, pretpostavlja se kako se Farnabaz predao Aleksandru budu\xc4\x87i kako se njegova sestra Artonis udala za Aleksandrovog generala Eumena. Povijesni izvori govore kako je Farnabaz III. vodio Eumenovu konjicu u bitci u kojoj su 321. pr. Kr. pora\xc5\xbeeni Krater i Neoptolem.'